
FORSLAG TIL EUROPA-PARLAMENTETS AFGØRELSE
om den foreslåede udnævnelse af Gerald Loacker til hvervet som medlem af Revisionsretten
(C10‑0135/2026 – 2026/0806(NLE))
(Høring)
Europa-Parlamentet,
–	der henviser til artikel 286, stk. 2, i traktaten om Den Europæiske Unions funktionsmåde, der danner grundlag for Rådets høring af Parlamentet (C10-0135/2026),
–	der henviser til forretningsordenens artikel 133,
–	der henviser til betænkning fra Budgetkontroludvalget (A10-0000/2026),
A.	der henviser til, at Rådet ved skrivelse af 10. juni 2026 hørte Parlamentet om den foreslåede udnævnelse af Gerald Loacker til hvervet som medlem af Revisionsretten;
B.	der henviser til, at Parlamentets Budgetkontroludvalg derefter foretog en bedømmelse af Gerald Loackers baggrund, navnlig ud fra de krav, der er fastsat i artikel 286, stk. 1, i traktaten om Den Europæiske Unions funktionsmåde; der henviser til, at udvalget i forbindelse med denne bedømmelse modtog et curriculum vitæ fra Gerald Loacker samt dennes svar på det fremsendte spørgeskema;
C.	der henviser til, at udvalget den 14. juli 2026 afholdt en høring med Gerald Loacker, som efter en indledende redegørelse besvarede spørgsmål fra udvalgets medlemmer;
1.	afgiver positiv/negativ udtalelse om Rådets forslag om udnævnelse af Gerald Loacker til medlem af Revisionsretten;
2.	pålægger sin formand at sende denne afgørelse til Rådet og til orientering til Revisionsretten samt til Den Europæiske Unions øvrige institutioner og medlemsstaternes revisionsorganer.

[bookmark: _Toc234833129]BILAG 1: CURRICULUM VITAE FOR GERALD LOACKER
Gerald Loacker
Østrigsk statsborgerskab
Profil
Uafhængig jurist og tidligere medlem af det østrigske nationalråd med stor erfaring inden for offentlige finanser, jura, erhvervsliv, ledelse og institutionelt tilsyn. I løbet af 11 år i parlamentet, herunder som næstformand for NEOS' parlamentariske gruppe og medlem af finansudvalget, har jeg været tæt involveret i kontrollen med forbundsbudgetter, social- og arbejdsmarkedsudgifter og økonomisk-politiske foranstaltninger. Tidligere ledende stillinger i banksektoren og industrisektoren har givet mig viden om finansielle tjenesteydelser, interne kontrolsystemer og overholdelse af arbejdsretten og sociallovgivningen. Som edsvoren domstolsekspert er jeg vant til evidensbaseret analyse, udarbejdelse af klare og velbegrundede rapporter og til at arbejde fuldstændig uafhængigt og med integritet. Jeg arbejder pragmatisk, kommunikerer klart og går ind for ansvarlighed, gennemsigtighed og Den Europæiske Unions værdier.
Erhvervserfaring (uddrag)
10/2024 – nu	Leder, HR-konsulentfirma, Østrig
BWI Unternehmensberatung GmbH, Dornbirn 
(Konsulentvirksomhed, 5 ansatte, omsætning på 1,1 mio. EUR) 
–	Medforvaltning af et HR-konsulentfirma, der er specialiseret i lønninger og ydelser i både den private og den offentlige sektor.
–	Rådgivning af kunder om gennemsigtige og omkostningseffektive aflønningssystemer, der er i overensstemmelse med lovgivningen.
–	Fælles ledelse af et team af konsulenter, herunder projektplanlægning og kvalitetssikring af resultater.
02/2017 – nu	Juridisk ekspert ved domstolene, selvstændig erhvervsdrivende
–	Edsvoren domstolsekspert i spørgsmål om arbejdstilrettelæggelse, virksomhedsorganisation og ledelse samt erhvervsmæssig profilering og jobklassificering
–	Udarbejdelse af uafhængige ekspertudtalelser til domstolene, herunder undersøgelser, vurdering af komplekse organisationsstrukturer og jobprofiler og udarbejdelse af klare, velbegrundede skriftlige rapporter.
10/2013 – 10/2024	Medlem af det østrigske parlament
NEOS – Østrigs liberale parti
–	Medlem af Nationalrådet (underhuset i parlamentet) med stærkt fokus på kontrol med de offentlige finanser og den socioøkonomiske lovgivning.
–	Næstformand i den parlamentariske gruppe (10/2015-10/2024), bidrag til strategisk positionering i forhold til budget-, arbejdsmarkeds- og socialpolitiske spørgsmål.
–	Ordfører for arbejdsmarkeds- og socialpolitik i hele mandatperioden i parlamentet.
–	På forskellige tidspunkter andre roller som ordfører for økonomisk politik og sundhedspolitik med ansvar for at vurdere de finansielle og lovgivningsmæssige virkninger af de foreslåede foranstaltninger på disse områder.
–	Medlem af finansudvalget, der bidrager til undersøgelsen af finanslovgivning, skatteforanstaltninger og budgetrelaterede beslutninger.
–	Udarbejdelse og analyse af lovgivningsforslag og parlamentariske undersøgelser af lovligheden, effektiviteten og bæredygtigheden af de offentlige udgifter.
–	Sikring af, at parlamentets forretningsorden blev overholdt, herunder i rollen som "Party Whip", og støtte til velordnede og gennemsigtige beslutningsprocesser.
–	Forvaltning af komplekse forbindelser mellem interessenter og forbundsministerier, offentlige myndigheder, arbejdsmarkedets parter, civilsamfundet og virksomheder, ofte i forbindelse med budget- og lovgivningsreformer.
11/2007 – 02/2016	Chef for HR-afdelingen, bank
Dornbirner Sparkasse Bank AG, Dornbirn 
(Regional bank, 400 ansatte, balance på 2.2 mia. EUR)
–	Chef for en afdeling med fem ansatte.
–	Ansvar for HR-udvikling, rekruttering og arbejdsgiverbranding.
–	Personaleplanlægning og HR-budgettering i overensstemmelse med forretningsstrategien og de lovgivningsmæssige krav.
–	Håndtering af arbejdsretlige spørgsmål og virksomhedsaftaler i samarbejde med arbejdstagerrepræsentanter.
–	Udformning og gennemførelse af et praktikantprogram for færdiguddannede.
–	Forvaltning af lærlingeuddannelser.
–	I denne periode modtog banken priser for sine arbejdsvilkår, som en familievenlig virksomhed, for fremragende uddannelse og for fremme af medarbejdernes sundhed på arbejdspladsen.
01/2004 – 10/2007	Chef for HR-afdelingen, industri
Rondo Ganahl AG, Frastanz 
(Papirfremstilling, bølgepap; 320 ansatte, omsætning på 160 mio. EUR)
–	Chef for en afdeling med fire ansatte. 
–	HR-udvikling, rekruttering og HR-marketing til et produktionsmiljø. 
–	Personaleplanlægning og HR-budgettering.
–	Ansvar for lønforhold, arbejdsretlige spørgsmål og firmaboliger.
–	Koordinering af lærlingeuddannelse (25 lærlinge inden for fem erhverv).
–	I denne periode modtog virksomheden priser for fremragende uddannelse og for en effektiv integration af personer med handicap på arbejdspladsen.
02/2000 – 01/2004	Souschef for HR, industri
Tridonic GmbH & Co KG, Dornbirn 
(Elektronik, en del af Zumtobel-koncernen, ca. 360 ansatte, omsætning på 300 mio. EUR)
	Souschef for HR med ansvar for syv ansatte.
	Styring af lønningsafregning for fire østrigske lokaliteter.
	Rådgivning om arbejdsret og rekrutteringsaktiviteter.
	Ledelse af telefoncenterteamet (tre ansatte) og cafeteriateamet (to ansatte).
Akademisk uddannelse
2023	Wirtschaftsuniversität Wien (handelshøjskolen i Wien)
Programmet for forvaltning af topkvalitet (Governance Excellence), WU's Executive Academy
2003 – 2005	Inssbruck Universitet
Akademisk personaleudvikling og organisatorisk udvikling, postgraduate uddannelse med æresbevisninger
1992 – 1997	Wien Universitetet
Jurastudier, Magisteriuris (svarer til kandidatgrad)
Publikationer og artikler (udvalg)
10/2025	Artikel om arbejde af samme værdi
Ecolex, Journal of Business Law, 2025,712, "Was ist gleichwertige Arbeit?"
Analyse af begrebet arbejde af samme værdi og dets rolle i den nationale gennemførelse af direktiv (EU) 2023/970
07/2024	2. studie af de lovfæstede kamre i Østrig
"Über den Kammerstaat Österreich – Das Kammerbuch 2.0"
Undersøgelse af den institutionelle rolle, som de lovfæstede kamre i Østrig spiller, retsgrundlaget for dem og den demokratiske kontrol med dem med fokus på deres voksende finansielle vægt, anvendelsen af obligatoriske bidrag og behovet for en stærkere parlamentarisk og statslig kontrol.
04/2022	1. studie af de lovfæstede kamre i Østrig
"Österreichs Kammern in Zahlen"
Omfattende finansiel og tilsynsmæssig analyse af lovligt oprettede kamre i Østrig, herunder deres indtægtsstrukturer, reserver, udgiftsmønstre og de eksisterende tilsyns- og gennemsigtighedsmekanismers begrænsninger.
02/2020	Artikel om det østrigske vejafgiftssystem
Ecolex, Journal of Business Law, 2020,93, "Zum Rücktrittsrecht beim Onlineerwerb der digitalen Mautvignette der ASFINAG" 
Undersøgelse af den nationale gennemførelse af direktiv 2011/83/EU om forbrugerrettigheder for så vidt angår motorvejsvignetter.
Yderligere færdigheder og oplysninger
Sprog	Tysk (modersmål) 
	Engelsk (flydende) 
	Fransk (grundlæggende)
Interesser	Ivrig skiløber og mountainbiker, lidt mindre ambitiøs som korsanger 
Referencer	Tilgængelige på anmodning

1.	Angiv venligst Deres erhvervserfaring inden for offentlige finanser, enten i forbindelse med budgetplanlægning, budgetgennemførelse/-forvaltning eller budgetkontrol/-revision. 
I løbet af mine over ti år som medlem af det østrigske parlament fik jeg betydelig praktisk erfaring med budgetkontrol. Dette omfattede en gennemgang af budgetplanlægningen for 11 føderale budgetforslag (over 100 mia. EUR) samt forudgående vurderinger af EU-relaterede instrumenter såsom Østrigs genopretnings- og resiliensplan (over 4 mia. EUR). Desuden omfattede det budgetkontrol gennem forskellige efterfølgende vurderinger af gennemførte budgetter og kontrol i samarbejde med den østrigske revisionsret, som bistår parlamentet. 
Som medlem af finans- og budgetudvalget omfattede mine bidrag kritiske evalueringer af flere budgetforslag, den deraf følgende årlige forbundsfinanslov, herunder den mellemfristede finansielle ramme for Østrig, og forskellig budgetrelateret lovgivning. Mit arbejde havde fokus på at påvise finanspolitiske risici, skjulte forpligtelser og utilstrækkeligt gennemsigtige offentlige eller halvoffentlige udgifter. 
Jeg undersøgte f.eks. den finansielle struktur i det østrigske socialsikringssystem, herunder behovet for en risikoudligning mellem sygekasser, på grundlag af indikatorer såsom finansiel kapacitet, nettoaktiver pr. forsikret og administrative omkostninger. Jeg behandlede også uforholdsmæssigt store bidrag og mulige tilbagebetalingsforpligtelser i forbindelse med nedsat arbejdstid, hvor de pågældende beløb blev anslået til tocifrede millionbeløb i euro. Desuden undersøgte jeg langsigtede pensionsforpligtelser og personalerelaterede omkostninger i offentlige institutioner eller institutioner under offentlig indflydelse, herunder den østrigske nationalbank og de forskellige østrigske kamre. Dette arbejde krævede en kritisk vurdering af budgetdokumenter, sammenligning af fragmenterede oplysninger på tværs af institutionerne, vurdering af de langsigtede finansielle konsekvenser og anvendelse af parlamentariske instrumenter til at gøre de offentlige udgifter mere gennemsigtige og ansvarlige.
Ud over mit parlamentariske arbejde har jeg betydelig ledelsesmæssig og praktisk erfaring fra den private sektor. I de senere år har jeg støttet og rådgivet forskellige offentlige og private virksomheder. Mit arbejde har haft fokus på at analysere processer, optimere personalebudgetter og gennemføre retfærdige, gennemsigtige og juridisk overensstemmende aflønningsstrukturer. Forinden var jeg HR-leder i den stærkt regulerede banksektor. Jeg forvaltede og gennemførte personalerelaterede budgetter, planlagde arbejdsstyrken, tilrettelagde uddannelse og faglig udvikling og bidrog til forandring gennem en effektivitetsorienteret ledelse. I næsten ti år forvaltede jeg således mere end 400 ansatte og de dermed forbundne store budgetter. 
Desuden har jeg siden 2017 opnået betydelig erfaring som domstolscertificeret uafhængig ekspert. I denne rolle skal jeg være upartisk, udarbejde evidensbaserede vurderinger og afgive kortfattede ekspertudtalelser for at muliggøre retfærdige og effektive retssager. 
Samlet set omfatter min erfaring parlamentarisk budgetkontrol, praktisk forvaltning af ressourcer og uafhængige, evidensbaserede vurderinger.
2.	Hvad er de mest betydningsfulde resultater, De har opnået i Deres arbejdsliv?
Et af mine vigtigste resultater var forberedelsen og offentliggørelsen af Kammerbuch ("Chambers in figures"). Den kan beskrives som en uafhængig ekstern kontrolrapport om de østrigske lovfæstede kamres finanser. Disse kamre er offentligretlige organer. De kræver obligatorisk medlemskab af arbejdsgivere eller arbejdstagere og finansieres via obligatoriske bidrag. Det største af dem har en årlig omsætning på 1,3 mia. EUR. 
Mit mål var at gøre deres finansielle strukturer, indtægter, udgifter, reserver og forvaltning mere gennemsigtige og sammenlignelige. Uden ressourcer fra et revisionsorgan udformede jeg selv processen. Jeg strukturerede spørgsmålene på en sådan måde, at svarene ville frembringe brugbare, sammenlignelige og analyserbare datasæt. Jeg koordinerede derefter timingen af de parlamentariske forespørgsler til de kompetente ministre og evaluerede svarene systematisk. Dette projekt gjorde fuld brug af nogle af mine stærkeste faglige kvaliteter: vedholdenhed, præcision, struktureret arbejde og en stærk dataorientering. Det skabte offentlig debat, medieopmærksomhed og en bredere debat om ansvarlighed, gennemsigtighed og økonomisk forvaltning i organer, der finansieres via obligatoriske bidrag.
Generelt har mit personlige og politiske arbejde haft fokus på at sikre gennemsigtighed, ansvarlighed og god forvaltning. Jeg har f.eks.: 
1)	gjort en betydelig indsats for at øge gennemsigtigheden i Østrigs uholdbare offentlige pensionssystem. Jeg fik og delte indsigt i erfaringer fra andre medlemsstater såsom Sverige med henblik på at forbedre den langsigtede bæredygtighed af Østrigs pensionssystem i lyset af de demografiske ændringer. Dette flerårige arbejde resulterede i en løbende indsats for at reformere det offentlige pensionssystem.
2)	Imødegået dårlig forvaltning og integritetsrisici ved at gribe ind i tilfælde af uhensigtsmæssig offentlig forvaltning. Dette omfattede en betydelig indsats for at indhente og offentliggøre oplysninger om et offentligt finansieret selskabs ansættelse af en dømt kriminel. Min indsats resulterede i en revision foretaget af det regionale revisionsorgan, som konstaterede væsentlige mangler i forvaltningen.
3)	Forbedret den økonomiske forvaltning. Et konkret eksempel på virkningen af mit parlamentariske budgetkontrolarbejde vedrører den østrigske fond for sociale anliggender og videregående uddannelsesfond for vikaransatte. Jeg fremsendte en detaljeret parlamentarisk forespørgsel til den ansvarlige minister om fondens finansiering, udgifter, administrative omkostninger, forvaltning og akkumulerede aktiver. Det fremgik af svaret, at fondens akkumulerede aktiver var seks gange højere end dens årlige udgifter. Dette arbejde førte til en nedsættelse af de obligatoriske bidrag. Derudover er fondens regnskabsaflæggelse efterfølgende blevet mere gennemsigtig, idet reviderede årsregnskaber og rapporter om offentlig virksomhedsledelse nu offentliggøres online. For mig illustrerer denne sag et bredere princip: særlige fonde og øremærkede finansieringsstrukturer må ikke blive systemer, der retfærdiggør sig selv. Deres virkning skal kunne påvises over for borgere, bidragydere og skatteydere.
Den røde tråd i disse resultater er mit engagement i at gøre uigennemsigtige finansielle strukturer synlige, sammenlignelige og ansvarlige. Uanset om jeg beskæftiger mig med lovfæstede kamre, særlige fonde, pensionsforpligtelser eller ledelsesmæssige svigt, har min tilgang altid været at følge dokumentationen, stille præcise spørgsmål, analysere dataene og insistere på, at offentlige eller obligatoriske midler skal forvaltes gennemsigtigt, effektivt og i offentlighedens interesse.
3.	Hvilke erhvervserfaringer har De inden for internationale multikulturelle og flersprogede organisationer eller institutioner beliggende uden for Deres hjemland?
Min internationale erfaring er tæt knyttet til den region, hvor jeg bor og har arbejdet i mange år: Regionen består af de fire lande omkring Bodensøen, der forbinder Østrig, Tyskland, Schweiz og Liechtenstein. I denne region er grænseoverskridende arbejde og daglig mobilitet en del af dagligdagen. I min hjemprovins Vorarlberg pendler næsten 10 % af medarbejderne dagligt til Schweiz eller Liechtenstein. Deres sociale sikring, retssikkerhed og praktiske adgang til grænseoverskridende beskæftigelse var tilbagevendende spørgsmål i mit politiske arbejde og konkrete emner på møderne i de parlamentariske kontaktgrupper mellem disse lande, som jeg var medlem af.
Dette gav mig praktisk erfaring med at håndtere de spørgsmål, der opstår i krydsfeltet mellem nationale retssystemer, koordinering af sociale sikringsordninger, arbejdsmarkeder og grænseoverskridende administrativt samarbejde. Det øgede også min bevidsthed om, at europæisk og internationalt samarbejde ikke er et abstrakt begreb, men ofte afgør, om borgere og virksomheder kan forlade sig på klare, brugbare og retfærdige regler i deres dagligdag.
Tidligt i mit offentlige engagement fik jeg praktisk erfaring i en international sammenhæng som formand for det østrigske forbundsråd for unge. I 1996 var forbundsrådet medvært ved anden samling i De Forenede Nationers Verdensforum for Ungdom i Wien med deltagelse af ungdomsrepræsentanter og -organisationer fra hele verden. Jeg fremlagde en af forummets afsluttende erklæringer. Denne erfaring gav mig en tidlig forståelse af det multilaterale arbejde med De Forenede Nationer. Det fremhævede for mig betydningen af dialog og samarbejde for fred og økonomisk fremgang. 
Mit parlamentariske arbejde havde altid en stærk international dimension og EU-dimension. Jeg arbejdede f.eks. med mange EU-relaterede budgetmæssige og økonomiske spørgsmål under hensyntagen til det europæiske semester og de landespecifikke henstillinger. Jeg støttede også gennemførelsen af EU-retten i Østrig og spørgsmål om Østrigs rolle i det internationale samarbejde. Fra 2019 til 2024 var jeg også næstformand for det østrigsk-taiwanske venskabssamfund.
Jeg beskæftigede mig også med international handelspolitik og EU's eksterne økonomiske forbindelser. Et eksempel herpå var mit parlamentariske initiativ vedrørende aftalen mellem EU og MERCOSUR, hvor jeg argumenterede for en konstruktiv østrigsk rolle i EU's handelsforhandlinger snarere end et foregribende veto. 
I den private sektor arbejdede jeg i ledende stillinger inden for HR i internationalt aktive virksomheder og i et reguleret bankmiljø. Disse funktioner krævede samarbejde på tværs af forskellige organisationskulturer og evne til at anvende retlige, organisatoriske og ledelsesmæssige standarder i forskellige faglige sammenhænge. 
Denne kombination af regional grænseoverskridende erfaring, parlamentarisk arbejde, engagement i civilsamfundet og ledelse inden for den private sektor har givet mig en praktisk forståelse af, hvordan internationalt samarbejde fungerer i institutionelle, politiske og organisatoriske sammenhænge.
4.	Har De fået meddelt decharge for de forvaltningsopgaver, De tidligere har varetaget, hvis disse har været underkastet en sådan procedure?
Østrigsk offentlig ret foreskriver ikke en dechargeprocedure svarende til den, der kræves for EU-budgettet. Jeg har fået meddelt decharge for alle de stillinger, jeg har haft i den private sektor. 
5. Hvilke af Deres tidligere stillinger skyldes politiske udnævnelser? 
Jeg har aldrig bestridt en stilling, der var resultatet af en direkte politisk udnævnelse. Mine vigtigste politiske stillinger i det østrigske parlament var resultatet af demokratiske valg. 
6.	 Hvad er de tre vigtigste beslutninger, som De har været med til at træffe i Deres karriere?
For mig har de tre vigtigste beslutninger været:
1)	Mit engagement i Østrigs tiltrædelse af EU og iværksættelse af reformorienterede politikker. En af de tidligste vigtige beslutninger i mit liv var aktivt at støtte Østrigs tiltrædelse af Den Europæiske Union forud for folkeafstemningen i 1994. For mig var dette ikke kun en politisk holdning, men et engagement i Østrigs fremtid som en del af et regelbaseret europæisk fællesskab. Denne proeuropæiske overbevisning er forblevet en rettesnor i mit senere professionelle og politiske arbejde.
Derfor besluttede jeg i 2012 at forlade en stabil lederkarriere i banksektoren for at bidrage til at opbygge en ny proeuropæisk og finanspolitisk ansvarlig politisk magt i Østrig med fokus på bæredygtige offentlige finanser, gennemsigtighed, ansvarlighed og effektive offentlige tjenester. Lige så vigtig var min senere beslutning om at forlade aktiv politik efter ca. ti år, som jeg havde lovet mine vælgere fra begyndelsen.
2)	Beslutningen om systematisk at anvende parlamentarisk kontrol til at afsløre uigennemsigtige finansielle strukturer og forbedre forvaltningen af de offentlige finanser. Et vigtigt eksempel er reformen af den østrigske fond for sociale anliggender og videregående uddannelse som nævnt i mit svar på spørgsmål 2.
3)	Bidrag til modernisering og regional udvikling gennem mit arbejde i den private sektor. Et vigtigt eksempel er mit bidrag til reformen af en regional banks kredit- og risikostyringssystemer. Allerede i 2009 indledte jeg som en reaktion på den globale finanskrise som leder af en regional bank i Vorarlberg en væsentlig reform af kreditbevillings- og risikostyringssystemerne. Som følge heraf blev der etableret et gennemsigtigt, fremtidsorienteret og effektivt system, længe før der blev indført nye lovgivningsmæssige krav. Dette bidrog til at sikre virksomhedens succes på lang sigt og den regionale udvikling, den tjener. 
Kort sagt har disse beslutninger det til fælles, at bæredygtig forandring kræver integritet, modstandsdygtighed, sund dømmekraft og samarbejde.
Uafhængighed
7.	I henhold til traktaten skal Revisionsrettens medlemmer udføre deres hverv i "fuldkommen uafhængighed". Hvordan vil De opfylde dette krav i forbindelse med udførelsen af Deres kommende hverv? 
Jeg vil opfylde denne forpligtelse ved at anvende de samme principper om uafhængighed, upartiskhed og evidensbaseret dømmekraft, som har været retningsgivende for mit arbejde som domstolscertificeret uafhængig ekspert siden 2017. I denne rolle afgiver jeg ekspertudtalelser til domstolene i spørgsmål om arbejdsmarkeds-, arbejds- og erhvervsorganisation. Min opgave er ikke at støtte en part, men at bistå domstolen med en uafhængig, faktabaseret og professionelt forsvarlig vurdering. Dette kræver streng neutralitet, metodologisk stringens og en klar sondring mellem verificerede fakta, professionel dømmekraft og spørgsmål, der ligger uden for mit mandat.
Denne erhvervserfaring er direkte relevant for hvervet som medlem af Den Europæiske Revisionsret. I begge roller skal uafhængighed ikke kun eksistere i substansen; den skal også være synlig. Selv indtryk af partiskhed kan undergrave tilliden til vurderingen. Som domstolscertificeret ekspert er jeg vant til at overveje, om personlige forbindelser, tidligere erhvervsmæssige forbindelser, økonomiske interesser, tidligere rådgivningsarbejde eller andre omstændigheder kan rejse tvivl om min upartiskhed. Hvis der er en sådan risiko, er det passende svar offentliggørelse og om nødvendigt afståelse af opgaven.
Jeg vil anvende samme tilgang som medlem af Den Europæiske Revisionsret. Jeg vil udelukkende basere mit arbejde på traktaterne, Revisionsrettens etiske regler, professionelle revisionsstandarder og pålideligt revisionsmateriale. Jeg vil hverken søge eller modtage instrukser fra regeringer, institutioner, politiske organer, interessegrupper eller privat aktører. Jeg vil oplyse om relevante interesser og undgå ikke blot faktiske interessekonflikter, men også enhver situation, der med rimelighed kan give indtryk af en sådan konflikt.
Hvis der skulle opstå en eventuel konflikt, vil jeg proaktivt underrette Revisionsrettens formand og følge de gældende procedurer, herunder om nødvendigt en inhabilitetserklæring. For mig er fuld uafhængighed en faglig disciplin, der skal udvises i den daglige adfærd, i håndteringen af beviser og i konklusioner, der udelukkende er baseret på fakta.
8.	Har De eller Deres nærmeste (forældre, søskende, ægtefælle, registreret partner, børn) forretningsmæssige eller økonomiske besiddelser eller andre forpligtelser, som kunne være uforenelige med Deres fremtidige hverv? 
Nej. Hverken jeg eller nogen af mine nære slægtninge har forretningsmæssige eller finansielle interesser, der kan skabe en interessekonflikt i relation til min rolle i Revisionsretten.
9.	Vil De være villig til at oplyse Revisionsrettens formand om alle Deres finansielle og øvrige interesser og offentliggøre dem? 
Ja. Jeg ønsker at sikre fuld gennemsigtighed med hensyn til mine finansielle interesser og forpligtelser.
10.	Er De involveret i nogen verserende retssager? I bekræftende fald bedes De redegøre nærmere herfor. 
Nej. Jeg er ikke part i nogen retssager.
I min rolle som domstolscertificeret uafhængig ekspert har jeg afgivet ekspertudtalelser til domstolene. På grund af min foreslåede udnævnelse har jeg afstået fra at acceptere nye opgaver og vil give afkald på eventuelle resterende mandater ved udnævnelsen.
11.	Har De et politisk hverv eller et politisk mandat? Hvis ja, på hvilket niveau? Har De varetaget et politisk hverv inden for de seneste 18 måneder? I bekræftende fald bedes De redegøre nærmere herfor.
Nej, jeg har ikke noget politisk hverv eller politisk mandat. 
Selv om jeg forlod aktiv politik i oktober 2024, har jeg inden for de seneste 18 måneder stadig formelt været en del af den regionale NEOS-komité i Vorarlberg indtil 6. maj 2026 (datoen for den østrigske forbundsregerings udpegning af mig) i en rådgivende rolle. 
12.	Er De indstillet på at træde tilbage fra en post, De er valgt til, eller at opgive et hverv, som indebærer forpligtelser i et politisk parti, hvis De udnævnes til medlem af Revisionsretten?
Jeg har ikke noget hverv eller nogen post, jeg er valgt til, i et politisk parti.
13.	Hvordan vil De behandle en større uregelmæssighed eller endog svig og/eller korruptionssager, der involverer personer fra Deres hjemland?
Som jeg har vist gennem hele mit liv, har jeg nultolerance over for svig og korruption. Jeg vil behandle alle personer, der er involveret i sådanne aktiviteter, på samme upartiske måde. Jeg vil give alle oplysninger om mistænkelige aktiviteter til de ansvarlige organisationer (OLAF og EPPO, hvor det er relevant) og støtte deres uafhængige undersøgelser, i det omfang det er muligt.
Varetagelse af arbejdsopgaverne
14.	Hvad kendetegner efter Deres opfattelse en kultur med forsvarlig økonomisk forvaltning i en offentlig forvaltning? Hvordan kan Revisionsretten være med til at styrke den?
Forsvarlig økonomisk forvaltning er afgørende for at sikre EU-borgernes tillid og EU's succes. Det er defineret i artikel 33 i EU's finansforordning og kræver efter min opfattelse:
1)	klare mål, ofte under hensyntagen til og afbalancering af iboende afvejninger. Disse fastsættes af lovgiverne og suppleres om nødvendigt af Kommissionen. Den Europæiske Revisionsret kan hjælpe ved at påvise mangler i målene eller påpege uoverensstemmelser mellem målene og de tildelte ressourcer på grundlag af politikgennemførelsen
2) tilstrækkelige offentlige ressourcer i form af en velforvaltet og passende administrativ kapacitet samt passende finansiering i overensstemmelse med princippet om sparsommelighed. Dette indebærer, at skatteydernes penge ikke spildes på unødvendige tjenester eller infrastruktur, men også at der sikres pålidelige tjenester og infrastruktur af høj kvalitet. Desuden kræver det en fremragende forvaltning af administrationen. Den Europæiske Revisionsret kan hjælpe med at evaluere forvaltningen af den offentlige forvaltning og foreslå forbedringer. Den kan også evaluere finansierede projekter for at vurdere, om udvælgelsen gav den bedste kvalitet til den bedste pris. Som led i dette arbejde kan den bidrage til at sikre, at enhver dårlig økonomisk forvaltning og korruption efterforskes og retsforfølges for at beskytte skatteydernes finansielle interesser
3) at de midler, der stilles til rådighed, i videst muligt omfang opfylder de fastsatte mål på grundlag af effektivitetsprincippet. Dette omfatter levering af den bedste merværdi for borgerne. Den Europæiske Revisionsret kan foretage en tilbundsgående analyse af virkningen af EU's indsats og finansiering. Dette er afgørende på mange områder såsom det indre marked og klimaændringer. Den kan bidrage til at påvise flaskehalse, forbedre lovgivningen og målrette finansieringen bedre mod de mest effektive projekter, der skaber størst mulig europæisk merværdi for EU-borgerne 
4) at sparsommelighed og effektivitet sammen bør føre til, at målene nås til en rimelig pris baseret på effektivitetsprincippet. Dette sikrer skatteyderne god valuta for pengene. Den Europæiske Revisionsret kan foretage vurderinger af den opnåede værdi for pengene og påvise områder, hvor der kan ske forbedringer. Dette omfatter komparative analyser mellem medlemsstaterne og fremme af bedste praksis. Den kan også bidrage til rapporteringen om fremskridt og til at øge gennemsigtigheden på grundlag af faktuel dokumentation. Desuden sikrer den pålideligheden af den tilknyttede offentlige rapportering.
15.	I henhold til traktaten skal Revisionsretten bistå Parlamentet ved udøvelsen af dets kontrolbeføjelser i forbindelse med gennemførelsen af budgettet. Hvordan vil De forbedre samarbejdet mellem Revisionsretten og Europa-Parlamentet yderligere (navnlig dets Budgetkontroludvalg) med henblik på både at styrke det offentlige tilsyn med de generelle udgifter og sikre mest valuta for pengene?
Da jeg ikke har været en del af de operationelle forbindelser mellem Den Europæiske Revisionsret og Europa-Parlamentet, er min indsigt indtil videre begrænset til offentligt tilgængelige oplysninger. På grundlag af disse vil jeg gerne:
1)	tilskynde til en tæt dialog med Europa-Parlamentet for at tage hensyn til Parlamentets informationsbehov, de vigtigste risici for EU-budgettet og tidsplanen for lovgivning og decharge, samtidig med at Revisionsrettens uafhængighed i forbindelse med udvælgelse og gennemførelse af revisioner respekteres fuldt ud. Dette bør resultere i rettidige revisioner, hvorved Europa-Parlamentet og dermed EU-borgerne opnår den bedst mulige værdi 
2)	undersøge muligheden for detaljerede opfølgende vurderinger for at give Europa-Parlamentet oplysninger om gennemførelsen af henstillinger og om, hvorvidt de har resulteret i en mere forsvarlig økonomisk forvaltning
3)	bidrage til en yderligere styrkelse af den årlige dechargeprocedure som Budgetkontroludvalgets vigtigste redskab til at sikre budgettilsyn. Dette kan gøres ved at tilføje relevant kontekstuelt revisionsarbejde til årsberetningen og ved at tilpasse visse forvaltningsrevisioner til indholdet af og tidsplanen for dechargeproceduren.
16.	Hvilken form for merværdi mener De, at forvaltningsrevisioner tilfører, og hvordan bør resultaterne heraf indarbejdes i forvaltningsprocedurerne?
Selv om lovligheden og den formelle rigtighed af EU's indtægter og udgifter altid skal sikres, er borgerne og lovgiverne i sidste ende interesserede ikke blot i overholdelse, men også i resultater. Forvaltningsrevision tilfører derfor en forsvarlig økonomisk forvaltning en væsentlig merværdi. De vurderer, om de offentlige midler anvendes sparsommeligt, produktivt og effektivt, om programmerne når deres mål, og om EU's foranstaltninger giver borgerne reel værdi.
På grundlag af min erfaring som lovgiver, leder, konsulent og domstolscertificeret uafhængig ekspert er jeg bekendt med de praktiske udfordringer, der er forbundet med en effektiv gennemførelse af projekter og finansieringsprogrammer. Forvaltningsrevisioner bidrager til at synliggøre disse udfordringer. De giver pålidelige fakta, påviser svagheder i udformningen eller gennemførelsen, fremhæver god praksis og støtter en bedre offentlig forvaltning.
Forvaltningsrevision har fået endnu større betydning som følge af Kommissionens forslag til den flerårige finansielle ramme for 2028-2034 og nyere værktøjer såsom genopretnings- og resiliensfaciliteten. Hvis finansieringen i stigende grad er knyttet til milepæle, mål eller resultater snarere end direkte til omkostninger, bliver det endnu vigtigere at vurdere, om formelle resultater giver sig udslag i en reel virkning. I en tid med begrænsede ressourcer og konkurrerende prioriteter er det vigtigere end nogensinde at sikre valuta for pengene.
Resultaterne af forvaltningsrevisioner bør fremlægges klart for Europa-Parlamentet og andre centrale interessenter, så de kan støtte den offentlige debat, den demokratiske kontrol og beslutningstagning på et veloplyst grundlag. Deres værdi afhænger imidlertid af, om der følges op på dem i praksis. Derfor er klare og gennemførlige anbefalinger afgørende. De gør det muligt for de ansvarlige institutioner og forvaltninger at overveje passende forbedringer, fastlægge ansvarsområder, hvor det er nødvendigt, og overvåge fremskridtene over tid.
Afhængigt af resultaterne kan forvaltningsrevisioner pege på et behov for at gennemgå programmets udformning, lovgivningen, budgettildelingen, de administrative procedurer, rapporteringssystemerne eller de interne kontroller. Beslutningen om sådanne ændringer ligger naturligvis fortsat hos de kompetente politiske, lovgivningsmæssige og administrative myndigheder. Efter min opfattelse bør forvaltningsrevision ikke ses som en isoleret efterfølgende øvelse, men som et redskab til læring og løbende forbedring. Den hjælper forvaltninger og beslutningstagere med at påvise svagheder, bygge videre på god praksis og opnå bedre resultater med offentlige midler.
17.	Hvordan kan samarbejdet mellem Revisionsretten, de nationale revisionsorganer og Europa-Parlamentet (Budgetkontroludvalget) om revisionen af EU's budget forbedres?
Samarbejdet mellem Den Europæiske Revisionsret, de nationale overordnede revisionsorganer og Europa-Parlamentet er særlig vigtigt, fordi en stor del af EU-budgettet gennemføres i eller sammen med medlemsstaterne. De eksisterende strukturer, navnlig Kontaktudvalget for lederne af de overordnede revisionsorganer i EU og Revisionsretten, udgør en nyttig ramme for udveksling af oplysninger, påvisning af fælles risici, udveksling af revisionserfaringer og undgåelse af unødvendigt dobbeltarbejde.
Jeg vil støtte en mere systematisk anvendelse af denne ramme, samtidig med at de enkelte revisionsorganers uafhængighed respekteres fuldt ud. På områder som delt forvaltning kan genopretnings- og resiliensfaciliteten, fremtidige resultatbaserede finansieringsinstrumenter og mulige planer for nationalt og regionalt partnerskab, koordinerede revisionstilgange, parallelle revisioner og udvekslinger af metoder forbedre revisionsresultaternes kvalitet, sammenlignelighed og anvendelighed.
Europa-Parlamentet og navnlig Budgetkontroludvalget bør drage fordel af dette samarbejde gennem klarere oplysninger om systemiske risici, datakvalitet, svagheder i gennemførelsen og god praksis i alle medlemsstaterne. Efter min opfattelse bør målet ikke være at skabe yderligere bureaukrati, men at gøre bedre brug af den eksisterende revisionsekspertise, således at EU-midlerne kan kontrolleres mere effektivt og med lavere administrative omkostninger.
18.	Hvordan vil De forbedre Revisionsrettens rapportering yderligere med henblik på at give Europa-Parlamentet alle nødvendige oplysninger om nøjagtigheden af de data, som medlemsstaterne fremsender til Kommissionen?
Det centrale spørgsmål for Parlamentet er ikke kun, om medlemsstaterne leverer data til Kommissionen, men om disse data er nøjagtige, fuldstændige, sammenlignelige, rettidige og understøttet af et pålideligt revisionsspor.
Den Europæiske Revisionsret har gennem sin strategi for 2026-2030 fastlagt prioriterede områder for sit arbejde. I overensstemmelse med disse prioriteter vil jeg tilskynde til revisioner, der indebærer, at alle giver indsigt i og sikkerhed på store politikområder, både på en meningsfuld og detaljeret måde, og på en overordnet og horisontal måde. En sådan tilgang kan gøre det muligt at undersøge forskellige aspekter af centrale politikker såsom pålideligheden af de anvendte IT-systemer, datakvaliteten og nøjagtigheden af rapporteringen samt forskellige aspekter af resultaterne ved hjælp af synergier mellem på hinanden følgende revisioner. Efterfølgende kan horisontale produkter til gennemgang anvendes til at sammenfatte revisioner inden for et område for at give et overblik over de vigtigste udfordringer, som det var tilfældet med genopretnings- og resiliensfaciliteten. De kan også styrkes yderligere gennem målrettet revisionsarbejde for at ajourføre oplysninger og udfylde huller.
I overensstemmelse med finansforordningen vil jeg gerne bidrage til rettidige forvaltningsrevisioner inden for den fastsatte frist på 13 måneder. Dette kræver, at den eksisterende viden opbygges over tid, f.eks. en god forståelse af eksisterende procedurer og tilgængelige data på bestemte politikområder. Det kan også kræve strømlining af clearingprocedurer og kontradiktoriske procedurer som anbefalet i peerevalueringen af Den Europæiske Revisionsret i 2025.
En central udfordring med hensyn til at sikre nøjagtigheden af medlemsstaternes data er forskellige dataindsamlingsmetoder og forskellige nationale overvågnings- og rapporteringssystemer. Moderne IT-værktøjer og, hvor det er relevant, AI-baserede analysemetoder kan understøtte risikoanalyse, sandsynlighedskontrol og påvisning af afvigende værdier. Jeg agter derfor at bidrage til Den Europæiske Revisionsrets digitale strategi med min erfaring fra den private sektor. I betragtning af mange af de resultater, som Den Europæiske Revisionsret har rapporteret om, er det imidlertid klart for mig, at revisionsarbejdet i medlemsstaterne fortsat er afgørende, f.eks. for at påvise forskelle mellem dokumentationen og virkeligheden.
Øvrige spørgsmål
19.	Vil De trække Deres kandidatur tilbage, hvis Parlamentet afgiver en negativ udtalelse om Deres udnævnelse til medlem af Revisionsretten?
Ja. Jeg vil trække mit kandidatur tilbage, hvis Europa-Parlamentet afgiver en negativ udtalelse.
Efter at have været medlem af det østrigske parlament i mere end 11 år har jeg en dyb respekt for parlamentariske afgørelser og for den demokratiske legitimitet, de står for. I henhold til traktaten skal Revisionsretten bistå Europa-Parlamentet ved udøvelsen af dets kontrolbeføjelser i forbindelse med gennemførelsen af budgettet. Et sådant samarbejde skal være baseret på tillid og gensidig respekt.
Hvis Parlamentet ikke har tillid til min udnævnelse, vil jeg anse det for uforeneligt med min forståelse af parlamentarisk demokrati og institutionelt samarbejde at se bort fra denne udtalelse. Jeg vil derfor respektere Parlamentets afgørelse og trække mit kandidatur tilbage.

